**ΑΝΑΚΟΙΝΩΣΗ ΣΧΟΛΗΣ ΔΙΚΑΣΤΩΝ**

Την 1η Νοεμβρίου 2018 ολοκληρώθηκε το Εκπαιδευτικό Πρόγραμμα της Σχολής Δικαστών για το 2018.

Το Πρόγραμμα, το οποίο ήταν το πρώτο της Σχολής, παρουσιάστηκε εξ ολοκλήρου από τους επτά Κύπριους Εκπαιδευτές, οι οποίοι στο τέλος της ημέρας δεν είχαν τίποτε να ζηλέψουν από ξένους Εκπαιδευτές.

Οι Κύπριοι Εκπαιδευτές ήταν οι:-

Λένα Δημητριάδου, ΠΕΔ

Νικόλας Σάντης, ΠΕΔ

Έλενα Εφραίμ, ΠΕΔ

Άγγελος Δαυίδ, ΠΕΔ

Μιχάλης Αμπίζας, ΑΕΔ

Σταύρος Σταύρου, ΑΕΔ

Μαρίνα Παπαδοπούλου, ΑΕΔ

Όλοι εργάστηκαν πολύ σκληρά και αφιέρωσαν αμέτρητες ώρες από τον ελεύθερό τους χρόνο, για να εξοικειωθούν με το εκπαιδευτικό υλικό και τις καινοτόμες μεθόδους εκπαίδευσης.  Ο ζήλος που επέδειξαν ήταν αξιοπρόσεκτος και σχολιάστηκε ευμενώς από τον Καθ. Jeremy Cooper, ο οποίος στην παρ. 13 της Έκθεσής του προς την ΕΕ, χαρακτηριστικά ανέφερε:-

*“****13. Summary Observations of Contractor***

*The launch of the Cyprus School for Judicial Training in the form of this judgecraft course has been an outstanding success. The training team are to be congratulated on their achievements. When they asked me at the end of the events how I rated their performance in comparison to the several other teams I have worked with across Europe on similar course delivery, I assessed their performance ‘as good as most and better than many’. I stand by that assessment.”*

Υπενθυμίζεται ότι οι Εκπαιδευτές εκπαιδεύτηκαν εδώ και ένα χρόνο με χρηματοδότηση από την Ευρωπαϊκή Ένωση.

Από πλευράς συμμετεχόντων, όλοι έλαβαν ενεργό μέρος στις συζητήσεις και αναμφίβολα αυτό συνέβαλε στη μεγάλη επιτυχία του διαδραστικού Προγράμματος.

Με τη λήξη του Προγράμματος, όλοι οι συμμετέχοντες κλήθηκαν να αξιολογήσουν ανώνυμα το πρόγραμμα.  Τα αποτελέσματα είναι άκρως εντυπωσιακά και συμβαδίζουν με αυτά από άλλες ευρωπαϊκές χώρες.  Χρήσιμα είναι και τα επιμέρους σχόλια που έγιναν.

Από το Συγκεντρωτικό Έντυπο Αξιολόγησης, φαίνεται ότι στο ερώτημα αν επιτεύχθηκε ο σκοπός του Προγράμματος, 94 απάντησαν *«πλήρως»* ή *«ουσιωδώς»* και μόνο 1 *«εν μέρει»*.

Στο ερώτημα αν με το τέλος του Προγράμματος που αφορούσε τη *«Δικαστική Συμπεριφορά και Ηθική»*, υπήρξε βαθιά κατανόηση των βασικών αρχών, 91 απάντησαν *«πλήρως»* ή *«ουσιωδώς»* και 6 *«εν μέρει»* ή *«καθόλου».*

Στο ερώτημα αν επιτεύχθηκε ο σκοπός να γνωρίσουν μέσα από ομαδικές συζητήσεις το ρόλο της *«Μη Συνειδητής Προκατάληψης»* στην καθημερινή εργασία ενός δικαστή, 92 απάντησαν *«πλήρως»* ή *«ουσιωδώς»*, ενώ μόνο 4 απάντησαν *«εν μέρει»* ή *«καθόλου»*.

Στο κρίσιμο ερώτημα αν επιτεύχθηκε ο σκοπός της συμμετοχής τους στην άσκηση για έκδοση προφορικής απόφασης, 89 απάντησαν *«πλήρως»* ή *«ουσιωδώς»*, 7 *«εν μέρει»* και 1 *«καθόλου»*.

Στο ερώτημα πόσο ενίσχυσε την αντίληψη των συμμετεχόντων η ενότητα που αφορούσε τη *«Δικαστική Αντοχή»*, 95 απάντησαν *«πλήρως»* ή *«ουσιωδώς»*, 1 *«εν μέρει»* και 1 *«καθόλου»*.

Στην ενότητα *«Πόσο Πιθανό είναι το Πιθανό»*, 83 απάντησαν ότι ο σκοπός της ενότητας επιτεύχθηκε *«πλήρως»* ή *«ουσιωδώς»* και 9 *«εν μέρει»*.

Για τις *«Εκπαιδευτικές Μεθόδους και το Υλικό που δόθηκε»*, 82 απάντησαν ότι αυτό ήταν *«πλήρως»* ή *«ουσιωδώς»* βοηθητικό στην εκμάθηση της σχετικής ενότητας και 13 απάντησαν *«εν μέρει».*

Στο γενικό ερώτημα πόσο χρήσιμο ήταν το Πρόγραμμα που συμπεριλάμβανε και την ενότητα που αφορούσε στο *«Facebook»*, 91 απάντησαν *«πολύ»* ή *«ουσιωδώς»* και 6 *«εν μέρει»*.

Με την ολοκλήρωση του Προγράμματος του 2018, ικανοποιήθηκε η ειλημμένη απόφαση του Ανωτάτου Δικαστηρίου για παροχή υποχρεωτικής εκπαίδευσης στους Δικαστές, για τουλάχιστον δύο μέρες το χρόνο.  Ίσως η Κύπρος να είναι από τις λίγες χώρες που παρέχει εκπαίδευση τουλάχιστον δύο ημερών το χρόνο, σε όλο το Δικαστικό Σώμα.

Τώρα η Σχολή θα στρέψει την προσοχή της στη διοργάνωση του 2ου Εκπαιδευτικού Προγράμματος, νοουμένου βέβαια ότι η Σχολή θα στελεχωθεί επαρκώς.

**Γ. Ερωτοκρίτου**

**Διευθυντής Μεταρρύθμισης και Επιμόρφωσης**

**Λευκωσία, 26 Νοεμβρίου 2018**